Joachim B. Olsen har en lemfældig omgang med sandheden, når det handler om de ledige i Danmark. Sådan lyder kritikken fra Morten Skov Christensen, der er formand for LO Hovedstaden, i et debatindlæg i Information.

Efter DR's omstridte program 'Den dag de fremmede forsvandt' mandag aften deltog Joachim B. Olsen i Debatten på DR.

Her fremførte han det synspunkt, at det for mange ikke kan betale sig at arbejde, fordi timelønnen i industrien er 10 kroner lavere end dagpengesatsen. Og det fik Morten Skov Christensen op af stolen og til tasterne.

- Det er en decideret løgn, som udstiller højrefløjens desperate kamp for at hetze de ledige, skriver han i debatindlægget.

Minimumssatsen i overenskomsten i industrien er 110,20 kroner i timen, hvilket svarer til en månedsløn på 17.668,37 kroner. Det er en lille smule mere end den højeste dagpengesats, som er 17.658 kroner om måneden, skriver Morten Skov Christensen.

- Dagpengereglerne er skruet sådan sammen, at man højest kan få 90 procent af sin løn i dagpenge. Så uanset, hvordan Joachim B. Olsen vender og drejer det, så vil man aldrig kunne få mere i dagpenge end ved at tage et arbejde, skriver han.